b'\n_START_ARTICLE_\nDorian Leigh\n_START_PARAGRAPH_\nDorian Elizabeth Leigh Parker (23. huhtikuuta 1917 San Antonio, Texas \xe2\x80\x93 7. hein\xc3\xa4kuuta 2008 Falls Church, Virginia) oli yhdysvaltalainen huippumalli. H\xc3\xa4n oli yksi 1900-luvun suurimmista muoti-ikoneista ja ensimm\xc3\xa4inen valokuvamalli, joka nousi kansainv\xc3\xa4liseen kuuluisuuteen. H\xc3\xa4nt\xc3\xa4 pidet\xc3\xa4\xc3\xa4nkin usein kaikkien aikojen ensimm\xc3\xa4isen\xc3\xa4 huippumallina.\n_START_SECTION_\nUra\n_START_PARAGRAPH_\nLeigh ty\xc3\xb6skenteli vuodesta 1945 1960-luvun alkuun asti. H\xc3\xa4nest\xc3\xa4 tuli suosittu kuvamalli ja kansikuvatytt\xc3\xb6 ja h\xc3\xa4nell\xc3\xa4 uskotaan olleen suuri vaikutus yst\xc3\xa4v\xc3\xa4ns\xc3\xa4 Truman Capoten romaanin Aamiainen Tiffanylla Holly Golightlyn hahmoon. Sen lis\xc3\xa4ksi Leighill\xc3\xa4 oli Revlonilla oma kosmetiikkasarja, Fire and Ice. Mallinuransa j\xc3\xa4lkeen h\xc3\xa4n johti v\xc3\xa4h\xc3\xa4n aikaa omaa mallitoimistoa Pariisissa, mutta h\xc3\xa4nen nelj\xc3\xa4nnen aviomiehens\xc3\xa4 laittomien toimien takia yritys jouduttiin pian sulkemaan. T\xc3\xa4m\xc3\xa4n j\xc3\xa4lkeen Leigh oli mukana ruoka- ja elintarvikebisneksess\xc3\xa4. Vuonna 1980 h\xc3\xa4n julkaisi omael\xc3\xa4m\xc3\xa4kerran The Girl Who Had Everything.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLeigh oli el\xc3\xa4m\xc3\xa4ns\xc3\xa4 aika nelj\xc3\xa4 kertaa naimisissa, mutta kaikki avioliitot p\xc3\xa4\xc3\xa4ttyiv\xc3\xa4t eroon. H\xc3\xa4nell\xc3\xa4 oli viisi lasta. H\xc3\xa4n kuoli Alzheimerin tautiin hoitokodissa Virginiassa. My\xc3\xb6s Leighin sisko, Suzy Parker, oli huippumalli.'